CELEX: 32021R2268
Language: mt
Date: 2021-09-06 00:00:00
Title: Regolament Delegat tal-Kummissjoni (UE) 2021/2268 tas-6 ta’ Settembru 2021 li jemenda l-istandards tekniċi regolatorji stabbiliti fir-Regolament Delegat tal-Kummissjoni (UE) 2017/653 dwar il-metodoloġija sottostanti u l-preżentazzjoni tax-xenarji tal-prestazzjoni, il-preżentazzjoni tal-kostijiet u l-metodoloġija għall-kalkolu tal-indikaturi sommarji tal-kostijiet, il-preżentazzjoni u l-kontenut tal-informazzjoni dwar il-prestazzjoni fil-passat u l-preżentazzjoni tal-kostijiet tal-prodotti aggregati ta’ investiment għall-konsumaturi bbażati fuq l-assigurazzjoni (PRIIPs) li joffru firxa ta’ opzjonijiet għall-investiment u jallinjaw l-arranġament tranżizzjonali għall-manifatturi tal-PRIIP li joffru unitajiet ta’ fondi msemmija fl-Artikolu 32 tar-Regolament (UE) Nru 1286/2014 tal-Parlament Ewropew u tal-Kunsill bħala opzjonijiet ta’ investiment sottostanti b’arranġament tranżitorju estiż stabbilit f’dan l-Artikolu (Test b’rilevanza għaż-ŻEE)

20.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 455/1
               
            
         REGOLAMENT DELEGAT TAL-KUMMISSJONI (UE) 2021/2268
         tas-6 ta’ Settembru 2021
         li jemenda l-istandards tekniċi regolatorji stabbiliti fir-Regolament Delegat tal-Kummissjoni (UE) 2017/653 dwar il-metodoloġija sottostanti u l-preżentazzjoni tax-xenarji tal-prestazzjoni, il-preżentazzjoni tal-kostijiet u l-metodoloġija għall-kalkolu tal-indikaturi sommarji tal-kostijiet, il-preżentazzjoni u l-kontenut tal-informazzjoni dwar il-prestazzjoni fil-passat u l-preżentazzjoni tal-kostijiet tal-prodotti aggregati ta’ investiment għall-konsumaturi bbażati fuq l-assigurazzjoni (PRIIPs) li joffru firxa ta’ opzjonijiet għall-investiment u jallinjaw l-arranġament tranżizzjonali għall-manifatturi tal-PRIIP li joffru unitajiet ta’ fondi msemmija fl-Artikolu 32 tar-Regolament (UE) Nru 1286/2014 tal-Parlament Ewropew u tal-Kunsill bħala opzjonijiet ta’ investiment sottostanti b’arranġament tranżitorju estiż stabbilit f’dan l-Artikolu
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1286/2014 tal-Parlament Ewropew u tal-Kunsill tas-26 ta’ Novembru 2014 dwar dokumenti bl-informazzjoni ewlenija għal prodotti aggregati ta’ investiment għall-konsumaturi bbażati fuq l-assigurazzjoni (PRIIPs) (1), u b’mod partikolari l-Artikolu 8(5) u l-Artikolu 10(2) tiegħu,
         Billi:
         
                     (1)
                  
                  
                     L-esperjenza miksuba matul l-ewwel snin tal-applikazzjoni tar-Regolament Delegat tal-Kummissjoni (UE) 2017/653 (2) uriet li ċerti elementi tal-preżentazzjoni u tal-kontenut tad-dokumenti bl-informazzjoni ewlenija jeħtieġ li jiġu riveduti. Tali reviżjoni hija meħtieġa biex jiġi żgurat li l-investituri fil-livell tal-konsumatur jibqgħu jingħataw l-informazzjoni adegwata dwar il-firxa ta’ tipi differenti ta’ prodotti aggregati ta’ investiment għall-konsumaturi bbażati fuq l-assigurazzjoni (“PRIIPs”), irrispettivament miċ-ċirkostanzi partikolari tas-suq, b’mod partikolari meta jkun hemm perjodu sostnut ta’ prestazzjoni pożittiva fis-suq.
                  
               
                     (2)
                  
                  
                     Sabiex l-investituri fil-livell tal-konsumatur jiġu pprovduti b’informazzjoni li tinftiehem, mhux qarrieqa, u rilevanti għal tipi differenti ta’ PRIIPs, ix-xenarji tal-prestazzjoni murija fid-dokumenti bl-informazzjoni ewlenija jenħtieġ li ma jipprovdux perspettiva pożittiva żżejjed għar-redditi futuri potenzjali. Il-prestazzjoni tal-investimenti sottostanti u l-prestazzjoni ta’ fondi ta’ investiment mhux strutturati u ta’ PRIIPs simili oħra huma marbuta direttament. Il-metodoloġija sottostanti għall-preżentazzjoni tax-xenarji tal-prestazzjoni jenħtieġ għalhekk li tiġi adattata biex tiġi evitata d-dipendenza fuq metodu statistiku li jipproduċi xenarji ta’ prestazzjoni li jistgħu jamplifikaw ir-redditi osservati. Il-metodoloġija sottostanti għall-preżentazzjoni tax-xenarji tal-prestazzjoni jenħtieġ li tiġi adattata wkoll biex tiżgura li dawn ix-xenarji jkunu bbażati fuq perjodu itwal ta’ redditi osservati, li jaqbdu ż-żewġ perjodi ta’ tkabbir pożittiv u negattiv, u b’hekk jipprovdu xenarji ta’ prestazzjoni aktar stabbli maż-żmien u li jimminimizzaw l-eżiti proċikliċi. L-abbiltà tal-metodoloġija għall-preżentazzjoni tax-xenarji tal-prestazzjoni li tipprovdi stimi xierqa prospettivi ntweriet permezz tal-ittestjar retrospettiv li qabbel l-eżiti ta’ din il-metodoloġija mal-prestazzjoni reali osservata tal-PRIIPs.
                  
               
                     (3)
                  
                  
                     Sabiex jiġi evitat li x-xenarji tal-prestazzjoni jitqiesu bħala previżjonijiet tal-aħjar stima, jeħtieġ li jiġu imposti twissijiet aktar prominenti dwar dawk ix-xenarji. Id-divulgazzjoni, f’termini sempliċi, ta’ dettalji addizzjonali dwar is-suppożizzjonijiet li fuqhom huma bbażati dawn ix-xenarji għandha tnaqqas ukoll ir-riskju ta’ aspettattivi inadegwati dwar redditi futuri possibbli.
                  
               
                     (4)
                  
                  
                     L-informazzjoni dwar il-kostijiet hija importanti għall-investituri fil-livell tal-konsumatur meta jitqabblu l-PRIIPs differenti. Sabiex l-investituri fil-livell tal-konsumatur ikunu jistgħu jifhmu aħjar it-tipi differenti ta’ strutturi tal-kostijiet tal-PRIIPs differenti u r-rilevanza ta’ dawn l-istrutturi għaċ-ċirkostanzi individwali tagħhom, l-informazzjoni fid-dokumenti bl-informazzjoni ewlenija dwar il-kostijiet jenħtieġ li tinkludi deskrizzjoni tal-elementi ewlenin tal-kostijiet. Barra minn hekk, biex jiġi ffaċilitat l-għoti ta’ pariri dwar il-PRIIPs u l-bejgħ tagħhom, l-indikaturi għall-elementi tal-kostijiet individwali jenħtieġ li jiġu allinjati mal-informazzjoni divulgata skont il-leġiżlazzjoni settorjali tal-Unjoni, b’mod partikolari d-Direttiva 2014/65/UE tal-Parlament Ewropew u tal-Kunsill (3) u d-Direttiva (UE) 2016/97 tal-Parlament Ewropew u tal-Kunsill (4). Fl-istess ħin, jeħtieġ li tiġi żgurata l-komparabbiltà fost it-tipi kollha ta’ PRIIPs fir-rigward tal-kostijiet totali. It-tifsira tal-indikaturi sommarji tal-kostijiet fid-dokumenti bl-informazzjoni ewlenija jenħtieġ li tiġi ċċarata, sabiex l-investituri fil-livell tal-konsumatur ikunu jistgħu jifhmu aħjar dawn l-indikaturi fil-qosor tal-kostijiet.
                  
               
                     (5)
                  
                  
                     Sabiex jitqiesu aħjar il-karatteristiċi ekonomiċi ta’ ċerti klassijiet ta’ assi u ta’ dawk il-PRIIPs li ma jiġġenerawx biżżejjed tranżazzjonijiet biex jeliminaw il-movimenti tas-suq b’biżżejjed ċertezza statistika, il-metodoloġija riveduta għall-kalkolu tal-kostijiet tat-tranżazzjoni jenħtieġ li tuża approċċ aktar differenzjat u proporzjonat. Din il-metodoloġija jenħtieġ li telimina wkoll l-okkorrenza potenzjali ta’ kostijiet negattivi tat-tranżazzjonijiet biex jiġi evitat ir-riskju li l-investituri fil-livell tal-konsumatur jiġu konfużi.
                  
               
                     (6)
                  
                  
                     Għall-PRIIPs li joffru firxa ta’ opzjonijiet għall-investiment, jenħtieġ li tiġi stabbilita l-preżentazzjoni aġġustata tal-informazzjoni dwar il-kostijiet biex l-investituri fil-livell tal-konsumatur jifhmu aħjar l-implikazzjonijiet tal-kostijiet ta’ dawn l-opzjonijiet ta’ investiment differenti.
                  
               
                     (7)
                  
                  
                     Sabiex l-investituri fil-livell tal-konsumatur ikunu jistgħu josservaw, jifhmu u jqabblu l-okkorrenza tal-volatilità fir-redditi tal-PRIIPs lineari u tal-opzjonijiet ta’ investiment sottostanti lineari kif ukoll il-prestazzjoni preċedenti f’ċerti ċirkostanzi tas-suq, huwa meħtieġ li jiġu stabbiliti ċerti rekwiżiti dwar il-kontenut standardizzat u l-preżentazzjoni tal-prestazzjoni fil-passat fir-Regolament Delegat (UE) 2017/653, billi jiġu inkorporati u adattati ċerti regoli stabbiliti fir-Regolament tal-Kummissjoni (UE) Nru 583/2010 (5). Il-kontenut standardizzat u l-preżentazzjoni tal-prestazzjoni fil-passat għandhom jikkomplementaw l-informazzjoni pprovduta mix-xenarji tal-prestazzjoni. Id-dokumenti bl-informazzjoni ewlenija għal dawn il-PRIIPs lineari u l-opzjonijiet ta’ investiment sottostanti lineari jenħtieġ li jkun fihom fit-taqsima bit-titolu “Informazzjoni rilevanti oħra” kontroreferenzi għal dokumenti separati jew siti web b’informazzjoni dwar il-prestazzjoni fil-passat.
                  
               
                     (8)
                  
                  
                     Skont l-Artikolu 32(1) tar-Regolament (UE) Nru 1286/2014, il-kumpaniji maniġerjali, il-kumpaniji tal-investiment u l-persuni li jagħtu pariri dwar l-unitajiet tal-UCITS jew li jbigħuhom huma eżentati mill-obbligi skont dan ir-Regolament sal-31 ta’ Diċembru 2021. Meta Stat Membru japplika r-regoli dwar il-format u l-kontenut tad-dokument bl-informazzjoni ewlenija, kif stabbilit fl-Artikoli minn 78 sa 81 tad-Direttiva 2009/65/KE tal-Parlament Ewropew u tal-Kunsill (6), għall-fondi mhux ta’ UCITS offruti lill-investituri fil-livell ta’ konsumatur, l-eżenzjoni stabbilita fl-Artikolu 32(1) tar-Regolament (UE) Nru 1286/2014 tapplika għall-kumpaniji amministrattivi, il-kumpaniji tal-investiment u l-persuni li jagħtu pariri dwar l-unitajiet ta’ dawn il-fondi lill-investituri fil-livell tal-konsumatur, jew il-persuni li jbigħuhom. Biex jiġu pprovduti dawn il-fondi b’reġim legali tranżitorju konsistenti, l-Artikolu 14(2) tar-Regolament Delegat (UE) 2017/653 li, f’konformità mal-Artikolu 18 ta’ dak ir-Regolament Delegat, japplika sal-31 ta’ Diċembru 2021, jippermetti lill-manifatturi ta’ prodotti aggregati ta’ investiment għall-konsumaturi bbażati fuq l-assigurazzjoni (“il-manifatturi tal-PRIIP”) biex ikomplu jużaw dawn id-dokumenti mfassla skont l-Artikoli minn 78 sa 81 tad-Direttiva 2009/65/KE, fejn mill-inqas waħda mill-opzjonijiet ta’ investiment sottostanti tkun UCITSs jew il-fond li mhuwiex ta’ UCITS. Il-proposta tal-Kummissjoni għal Regolament tal-Parlament Ewropew u l-Kunsill (7) li temenda r-Regolament (UE) Nru 1286/2014 tipproponi li testendi l-arranġamenti tranżitorji msemmija fl-Artikolu 32 tiegħu sat-30 ta’ Ġunju 2022. Huwa meħtieġ li l-manifatturi tal-PRIIP ikunu jistgħu jkomplu jużaw id-dokumenti mfassla skont l-Artikoli 78 sa 81 tad-Direttiva 2009/65/KE sakemm dawk l-arranġamenti tranżizzjonali jkunu fis-seħħ.
                  
               
                     (9)
                  
                  
                     Ir-Regolament Delegat (UE) 2017/653 jenħtieġ għalhekk li jiġi emendat skont dan.
                  
               
                     (10)
                  
                  
                     Dan ir-Regolament huwa bbażat fuq l-abbozz tal-istandards tekniċi regolatorji sottomessi lill-Kummissjoni mill-Awtorità Bankarja Ewropea, l-Awtorità Ewropea tal-Assigurazzjoni u l-Pensjonijiet tax-Xogħol, u l-Awtorità Ewropea tat-Titoli u s-Swieq (“l-Awtoritajiet Superviżorji Ewropej”).
                  
               
                     (11)
                  
                  
                     L-Awtoritajiet Superviżorji Ewropej wettqu konsultazzjonijiet pubbliċi miftuħa dwar l-abbozz tal-istandards tekniċi regolatorji li fuqhom huwa bbażat dan ir-Regolament, analizzaw il-kostijiet u l-benefiċċji potenzjali relatati u talbu l-parir tal-Grupp tal-Partijiet Bankarji Interessati stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (8), tal-Grupp tal-Partijiet Interessati tal-Assigurazzjoni u tar-Riassigurazzjoni stabbilit f’konformità mal-Artikolu 37 tar-Regolament (UE) Nru 1094/2010 tal-Parlament Ewropew u tal-Kunsill (9), u tal-Grupp tal-Partijiet Interessati tat-Titoli u tas-Swieq stabbilit f’konformità mal-Artikolu 37 tar-Regolament (UE) Nru 1095/2010 tal-Parlament Ewropew u tal-Kunsill (10).
                  
               
                     (12)
                  
                  
                     Minħabba l-fatt li l-istandards tekniċi regolatorji huma relatati mill-qrib u sabiex jiġi żgurat li r-rekwiżiti introdotti minnhom ikunu konsistenti bis-sħiħ, huwa xieraq li jiġi adottat att legali uniku li jemenda l-istandards tekniċi regolatorji stabbiliti fir-Regolament Delegat (UE) 2017/653.
                  
               
                     (13)
                  
                  
                     Biex il-manifatturi tal-PRIIP, u l-persuni li jagħtu pariri dwar il-PRIIPs jew li jbigħuhom, ikollhom biżżejjed żmien biex iħejju għall-obbligu li jfasslu KID skont ir-rekwiżiti l-ġodda, dan ir-Regolament għandu japplika mill-1 ta’ Lulju 2022,
                  
               ADOTTAT DAN IR-REGOLAMENT:
         
            Artikolu 1
            Ir-Regolament Delegat (UE) 2017/653 huwa emendat kif ġej:
            
                        (1)
                     
                     
                        L-Artikolu 1 huwa emendat kif ġej:
                        
                                    (a)
                                 
                                 
                                    fl-ewwel paragrafu, jiżdiedu l-punti minn (f) sa (i) li ġejjin:
                                    
                                                “(f)
                                             
                                             
                                                fejn applikabbli, f’każijiet fejn l-manifattur tal-PRIIP jkun jagħmel parti minn grupp ta’ kumpaniji għal skopijiet legali, amministrattivi jew kummerċjali, l-isem ta’ dan il-grupp;
                                             
                                          
                                                (g)
                                             
                                             
                                                meta l-PRIIP jieħu l-forma ta’ impriża għall-investiment kollettiv f’titoli trasferibbli (UCITS) jew f’fond ta’ investiment alternattiv (AIF), l-identifikazzjoni tal-UCITS jew tal-AIF inkluża l-klassi tal-ishma jew il-kompartiment tal-investiment tagħhom, iddikjarati b’mod prominenti;
                                             
                                          
                                                (h)
                                             
                                             
                                                id-dettalji tal-awtorizzazzjoni, fejn applikabbli;
                                             
                                          
                                                (i)
                                             
                                             
                                                meta l-PRIIP jieħu l-forma ta’ UCITS jew ta’ AIF u f’dawk il-każijiet fejn l-UCITS tkun ġestita minn kumpanija ta’ maniġment kif definit fl-Artikolu 2(1), il-punt (b), tad-Direttiva 2009/65/KE, jew meta tkun kumpanija ta’ investiment kif imsemmi fl-Artikolu 27 ta’ din id-Direttiva (kollettivament “kumpanija ta’ maniġment tal-UCITS”) li tkun qed taħdem fir-rigward tad-drittijiet tal-UCITS skont l-Artikolu 16 ta’ din id-Direttiva, jew f’każijiet fejn l-AIF ikun ġestit minn maniġer ta’ fond ta’ investiment alternattiv (AIFM) li jkun qed jaħdem fir-rigward ta’ dawn id-drittijiet tal-AIF skont l-Artikoli 31, 32 u 33 tad-Direttiva 2011/61/UE tal-Parlament Ewropew u tal-Kunsill (*1), għandha tkun inkluża dikjarazzjoni addizzjonali dwar dan il-fatt.
                                             
                                          
                                       (*1)  Id-Direttiva 2011/61/UE tal-Parlament Ewropew u tal-Kunsill tat-8 ta’ Ġunju 2011 dwar Maniġers ta’ Fondi ta’ Investiment Alternattivi u li temenda d-Direttivi 2003/41/KE u 2009/65/KE u r-Regolamenti (KE) Nru 1060/2009 u (UE) Nru 1095/2010 (ĠU L 174, 1.7.2011, p. 1).”;"
                        
                                 
                              
                                    (b)
                                 
                                 
                                    jiżdied il-paragrafu li ġej:
                                    “Għall-finijiet tal-ewwel paragrafu, il-punt (g), fil-każ ta’ kompartiment ta’ investiment jew klassi ta’ ishma, l-isem tal-UCITS jew tal-AIF għandu jsegwi l-isem tal-kompartiment jew tal-klassi tal-ishma. Meta jkun hemm numru ta’ kodiċi li jidentifika l-UCITS jew l-AIF, il-kompartiment tal-investiment jew il-klassi tal-ishma, għandu jagħmel parti mill-identifikazzjoni tal-UCITS jew tal-AIF.”;
                                 
                              
                  
                        (2)
                     
                     
                        L-Artikolu 2 huwa emendat kif ġej:
                        
                                    (a)
                                 
                                 
                                    jiddaħħlu l-paragrafi 2a, 2b u 2c li ġejjin:
                                    
                                       “2a.   Meta l-PRIIP jieħu l-forma ta’ UCITS jew ta’ AIF, l-informazzjoni fit-taqsima intitolata “X’inhu dan il-prodott?” tad-dokument bl-informazzjoni ewlenija għandha tkopri dawk il-karatteristiċi essenzjali tal-UCITS jew tal-AIF li dwarhom l-investitur fil-livell ta’ konsumatur għandu jiġi infurmat, anki meta dawn il-karatteristiċi ma jiffurmawx parti mid-deskrizzjoni tal-objettivi u tal-politika ta’ investiment fil-prospett tal-UCITS kif imsemmi fl-Artikolu 68 tad-Direttiva 2009/65/KE jew mid-deskrizzjoni tal-istrateġija u l-objettivi ta’ investiment tal-AIF imsemmija fl-Artikolu 23(1), il-punt (a), tad-Direttiva 2011/61/UE, inkluż:
                                       
                                                   (a)
                                                
                                                
                                                   il-kategoriji ewlenin tal-istrumenti finanzjarji eliġibbli li huma l-oġġett tal-investiment;
                                                
                                             
                                                   (b)
                                                
                                                
                                                   il-possibbiltà li l-investitur fil-livell ta’ konsumatur jista’ jifdi l-unitajiet ta’ UCITS jew ta’ AIF fuq talba, filwaqt li jikkwalifika din id-dikjarazzjoni b’indikazzjoni tal-frekwenza ta’ negozjar fl-unitajiet, jew fejn applikabbli b’dikjarazzjoni li ma hemm l-ebda possibbiltà li l-unitajiet jinfdew fuq talba;
                                                
                                             
                                                   (c)
                                                
                                                
                                                   jekk il-UCITS jew l-AIF għandhomx xi mira partikolari relatata ma’ kwalunkwe settur industrijali, ġeografiku, jew ieħor tas-suq jew ma’ klassijiet speċifiċi ta’ assi;
                                                
                                             
                                                   (d)
                                                
                                                
                                                   jekk il-UCITS jew l-AIF jippermettux għażliet diskrezzjonali fir-rigward tal-investimenti partikolari li jkunu jridu jsiru, u jekk dan l-approċċ ikunx jinkludi jew jimplika referenza għal xi parametru referenzjarju, u jekk dan ikun il-każ, liema wieħed;
                                                
                                             
                                                   (e)
                                                
                                                
                                                   jekk l-introjtu minn dividendi jitqassamx jew jerġax jiġi investit.
                                                
                                             Għall-iskopijiet tal-ewwel subparagrafu, il-punt (d), fejn tkun implikata referenza għal xi parametru referenzjarju, il-livell tal-libertà disponibbli relatat ma’ dan il-parametru referenzjarju għandu jkun indikat, u meta l-UCITS jew l-AIF ikollhom l-objettiv ta’ segwiment tal-indiċi, dan għandu jiġi ddikjarat.
                                    
                                    
                                       2b.   L-informazzjoni msemmija fil-paragrafu 2a għandha tinkludi dan li ġej, meta rilevanti:
                                       
                                                   (a)
                                                
                                                
                                                   meta l-UCITS jew l-AIF jinvestu f’titoli ta’ dejn, indikazzjoni dwar jekk dawn it-titoli ta’ dejn ikunux inħarġu minn korpi korporattivi, gvernijiet jew entitajiet oħrajn, u fejn applikabbli, kwalunkwe rekwiżit ta’ klassifikazzjoni minima;
                                                
                                             
                                                   (b)
                                                
                                                
                                                   meta l-UCITS jew l-AIF ikunu fond ta’ investiment strutturat, spjegazzjoni f’termini sempliċi tal-elementi kollha neċessarji għal fehim korrett tal-gwadan u l-fatturi li huma mistennija jiddeterminaw il-prestazzjoni, inklużi referenzi, fejn ikun meħtieġ, għad-dettalji dwar l-algoritmi u l-mod kif jaħdmu li jidhru fil-prospett tal-UCITS, jew id-deskrizzjoni tal-istrateġija u l-objettivi ta’ investiment tal-AIF;
                                                
                                             
                                                   (c)
                                                
                                                
                                                   fejn l-għażla tal-assi tkun iggwidata minn kriterji speċifiċi, spjegazzjoni ta’ dawn il-kriterji, bħalma huwa t-“tkabbir”, il-“valur” jew id-“dividendi għoljin”;
                                                
                                             
                                                   (d)
                                                
                                                
                                                   fejn jiġu applikati tekniki speċifiċi tal-ġestjoni tal-assi, li jistgħu jinkludu l-iħħeġġjar, l-arbitraġġ jew mezzi ta’ pressjoni, spjegazzjoni f’termini sempliċi tal-fatturi li mistennija jiddeterminaw il-prestazzjoni tal-UCITS jew tal-AIF;
                                                
                                             
                                    
                                       2c.   L-informazzjoni msemmija fil-paragrafi 2a u 2b għandha tiddistingwi bejn il-kategoriji wiesgħa ta’ investimenti kif speċifikat fil-paragrafu 2a, il-punti (a) u (c), u l-paragrafu 2b, il-punt (a), u l-approċċ għal dawk l-investimenti li għandhom jiġu adottati minn kumpanija ta’ maniġment tal-UCITS jew minn AIFM kif speċifikat fil-paragrafu 2a, il-punt (d) u l-paragrafu 2b, il-punti (b), (c) u (d).
                                       It-taqsima intitolata “X’inhu dan il-prodott?” tad-dokument bl-inforamzzjoni ewlenija jista’ jkollha elementi oħra apparti dawk elenkati fil-paragrafi 2a u 2b, inkluża d-deskrizzjoni tal-UCITS jew tal-istrateġija tal-investiment tal-AIF, fejn dawn l-elementi huma meħtieġa biex l-objettivi u l-politika tal-investiment tal-UCITS jew tal-AIF jiġu deskritti adegwatament.”;
                                    
                                 
                              
                                    (b)
                                 
                                 
                                    jiżdiedu l-paragrafi 6 u 7 li ġejjin:
                                    
                                       “6.   Meta l-PRIIP jieħu l-forma ta’ UCITS jew AIF, l-identifikazzjoni u l-ispjegazzjoni tar-riskji msemmija fl-Annessi II u III ta’ dan ir-Regolament għandhom ikunu koerenti mal-proċess intern għall-identifikazzjoni, il-kejl, il-ġestjoni u l-monitoraġġ tar-riskju adottat mill-kumpanija ta’ maniġment tal-UCITS f’konformità mad-Direttiva 2009/65/KE jew mill-AIFMs f’konformità mad-Direttiva 2011/61/UE. Meta kumpanija ta’ maniġment tiġġestixxi aktar minn UCITS waħda jew meta AIFM jimmaniġġja aktar minn AIF wieħed, ir-riskji għandhom jiġu identifikati u spjegati b’mod konsistenti.
                                    
                                    
                                       7.   Meta l-PRIIP jieħu l-forma ta’ UCITS jew ta’ AIF, it-taqsima intitolata “X’inhu dan il-prodott?” tad-dokument bl-informazzjoni ewlenija għandu jkollha din l-informazzjoni għal kull Stat Membru li fih il-UCITS jew l-AIF jkunu kkummerċjalizzati:
                                       
                                                   (a)
                                                
                                                
                                                   l-isem tad-depożitarju;
                                                
                                             
                                                   (b)
                                                
                                                
                                                   fejn u kif tista’ tinkiseb aktar informazzjoni dwar l-UCITS jew l-AIF, kopji tal-prospett tal-UCITS jew kopji tad-deskrizzjoni tal-istrateġija u l-objettivi ta’ investiment tal-AIF, l-aħħar rapport annwali u kwalunkwe rapport ta’ kull sitt xhur sussegwenti tal-UCITS kif imsemmi fl-Artikolu 68(1), il-punti (b) u (c), tad-Direttiva 2009/65/KE, jew l-aħħar rapport annwali tal-AIF kif imsemmi fl-Artikolu 22 tad-Direttiva 2011/61/UE, li jiddikjara b’liema lingwa jew lingwi dawk id-dokumenti jkunu disponibbli, u li jistgħu jinkisbu mingħajr ħlas;
                                                
                                             
                                                   (c)
                                                
                                                
                                                   fejn u kif tista’ tinkiseb informazzjoni prattika oħra, inkluż minn fejn ikunu jistgħu jinstabu l-aħħar prezzijiet tal-unitajiet.”;
                                                
                                             
                                 
                              
                  
                        (3)
                     
                     
                        L-Artikolu 5 huwa emendat kif ġej:
                        
                                    (a)
                                 
                                 
                                    fil-paragrafu 2 jiżdied is-subparagrafu li ġej:
                                    “Għandha tiżdied twissija prominenti, fejn applikabbli, rigward il-kostijiet addizzjonali li jistgħu jintalbu mill-persuni li jagħtu pariri dwar il-PRIIP jew li jbigħuh.”;
                                 
                              
                                    (b)
                                 
                                 
                                    il-paragrafu 3 huwa sostitwit b’dan li ġej:
                                    
                                       “3.   It-tabella “Il-kompożizzjoni tal-kostijiet” fit-taqsima intitolata “X’inhuma l-kostijiet?” tad-dokument bl-informazzjoni ewlenija, il-manifatturi tal-PRIIP għandhom jispeċifikaw l-indikaturi sommarji ta’ dawn it-tipi ta’ kostijiet li ġejjin:
                                       
                                                   (a)
                                                
                                                
                                                   kwalunkwe kost ta’ darba, bħall-kostijiet tad-dħul u tal-ħruġ;
                                                
                                             
                                                   (b)
                                                
                                                
                                                   kwalunkwe kost rikorrenti, bis-separazzjoni tal-kostijiet tat-tranżazzjoni tal-portafoll u kostijiet rikorrenti oħra;
                                                
                                             
                                                   (c)
                                                
                                                
                                                   kwalunkwe kost inċidentali, bħal tariffi fuq il-prestazzjoni jew kumpens għal prestazzjoni.”;
                                                
                                             
                                 
                              
                                    (c)
                                 
                                 
                                    il-paragrafu 4 huwa sostitwit b’dan li ġej:
                                    
                                       “4.   Il-manifatturi tal-PRIIP għandhom jiddeskrivu kull wieħed mill-kostijiet differenti inklużi fit-tabella “Il-kompożizzjoni tal-kostijiet” fit-taqsima intitolata “X’inhuma l-kostijiet?” tad-dokument bl-informazzjoni ewlenija, skont l-Anness VII, u għandhom jispeċifikaw fejn u kif dawn il-kostijiet jistgħu jkunu differenti mill-kostijiet reali li l-investitur fil-livell ta’ konsumatur jista’ jġarrab, u fejn u kif dawn il-kostijiet jistgħu jiddependu fuq jekk l-investitur fil-livell ta’ konsumatur jeżerċitax ċertu opzjonijiet jew le.”;
                                    
                                 
                              
                  
                        (4)
                     
                     
                        fl-Artikolu 8, jiżdied il-paragrafu 3 li ġej:
                        
                           “3.   Għall-UCITS kif definit fil-punt 1(a) tal-Anness VIII, l-AIFs kif definiti fil-punt 1(b) ta’ dan l-Anness, jew il-prodotti ta’ investiment ibbażati fuq l-assigurazzjoni marbuta ma’ unitajiet kif definit fil-punt 1(c) ta’ dan l-Anness, it-taqsima intitolata “Informazzjoni rilevanti oħra” tad-dokument bl-informazzjoni ewlenija għandha tinkludi:
                           
                                       (a)
                                    
                                    
                                       link għas-sit web, jew referenza għal dokument, fejn tkun disponibbli l-informazzjoni dwar il-prestazzjoni fil-passat ppubblikata mill-manifattur tal-PRIIP f’konformità mal-Anness VIII;
                                    
                                 
                                       (b)
                                    
                                    
                                       l-għadd ta’ snin li għalihom tiġi ppreżentata d-data tal-prestazzjoni fil-passat.
                                    
                                 Għall-PRIIPs imsemmija fl-Anness II, il-Parti 1, il-punt 5, li huma fondi mingħajr limiti, jew PRIIPs oħra miftuħa għas-sottoskrizzjoni, il-kalkoli tax-xenarju tal-prestazzjoni preċedenti għandhom jiġu ppubblikati ta’ kull xahar u t-taqsima intitolata “Informazzjoni rilevanti oħra” għandha tistipula fejn jistgħu jinstabu dawn il-kalkoli.”;
                        
                     
                  
                        (5)
                     
                     
                        it-titolu tal-Kapitolu II huwa sostitwit b’dan li ġej:
                        “KAPITOLU II
                        
                           DISPOŻIZZJONIJIET SPEĊIFIĊI DWAR ID-DOKUMENTI BL-INFORMAZZJONI EWLENIJA MILL-PRIIPs LI JOFFRU FIRXA TA’ OPZJONIJIET GĦALL-INVESTIMENT”;
                     
                  
                        (6)
                     
                     
                        Fl-Artikolu 10, il-punti (a) u (b) huma sostitwiti b’dan li ġej:
                        
                                    “(a)
                                 
                                 
                                    dokument bl-informazzjoni ewlenija għal kull opzjoni ta’ investiment sottostanti fi ħdan il-PRIIP, skont il-Kapitolu I, inkluża informazzjoni dwar il-PRIIP kollu kemm hu, b’kull dokument bl-informazzjoni ewlenija juri l-każ li l-investitur fil-livell ta’ konsumatur jinvesti f’opzjoni ta’ investiment waħda biss;
                                 
                              
                                    (b)
                                 
                                 
                                    dokument ġeneriku bl-informazzjoni ewlenija li jiddeskrivi l-PRIIP f’konformità mal-Kapitolu I, dment li ma jkunx speċifikat mod ieħor fl-Artikoli minn 11 sa 14, inkluża deskrizzjoni ta’ fejn tista’ tinstab l-informazzjoni speċifika dwar kull opzjoni ta’ investiment sottostanti.”;
                                 
                              
                  
                        (7)
                     
                     
                        fl-Artikolu 11 jitħassar il-punt (c);
                     
                  
                        (8)
                     
                     
                        l-Artikolu 12 huwa emendat kif ġej:
                        
                                    (a)
                                 
                                 
                                    fil-paragrafu 1, jitħassar il-punt (d);
                                 
                              
                                    (b)
                                 
                                 
                                    jitħassar il-paragrafu 2;
                                 
                              
                  
                        (9)
                     
                     
                        l-Artikoli 13 u 14 jinbidlu b’dan li ġej:
                        
                           “Artikolu 13
                           It-taqsima “X’inhuma l-kostijiet?” fid-dokument ġeneriku bl-informazzjoni ewlenija
                           Fit-taqsima bit-titolu “X’inhuma l-kostijiet?”, b’deroga mill-Artikolu 5(1)(b), il-punt (b), il-manifatturi tal-PRIIP għandhom jispeċifikaw dan li ġej:
                           
                                       (a)
                                    
                                    
                                       meta l-kostijiet tal-PRIIP, għajr il-kostijiet għall-opzjoni ta’ investiment sottostanti, ma jkunux jistgħu jiġu pprovduti f’ċifra waħda, inkluż meta dawn il-kostijiet ivarjaw skont l-opzjoni ta’ investiment sottostanti magħżula:
                                       
                                                   (i)
                                                
                                                
                                                   il-firxa ta’ kostijiet għall-PRIIP fit-tabelli “Il-kostijiet maż-żmien” u “Il-kompożizzjoni tal-kostijiet” stabbiliti fl-Anness VII;
                                                
                                             
                                                   (ii)
                                                
                                                
                                                   dikjarazzjoni li tindika li l-kostijiet għall-investitur fil-livell tal-konsumatur ivarjaw abbażi tal-għażla ta’ investiment sottostanti;
                                                
                                             
                                 
                                       (b)
                                    
                                    
                                       meta l-kostijiet tal-PRIIP, għajr il-kostijiet tal-opzjonijiet ta’ investiment sottostanti, jistgħu jingħataw f’ċifra waħda u ma jistgħux jingħataw f’ċifra waħda:
                                       
                                                   (i)
                                                
                                                
                                                   dawn il-kostijiet murija separatament mill-firxa ta’ kostijiet għall-opzjonijiet ta’ investiment sottostanti offruti mill-PRIIP fit-tabelli “Il-kostijiet maż-żmien” u “Il-kompożizzjoni tal-kostijiet” stabbiliti fl-Anness VII;
                                                
                                             
                                                   (ii)
                                                
                                                
                                                   dikjarazzjoni li tindika li l-kostijiet totali għall-investitur fil-livell ta’ konsumatur jikkonsistu f’taħlita ta’ kostijiet għall-opzjonijiet ta’ investiment sottostanti magħżula u f’kostijiet oħra tal-PRIIP, u jvarjaw abbażi tal-opzjonijiet ta’ investiment sottostanti.
                                                
                                             
                                 
                        
                           Artikolu 14
                           Informazzjoni speċifika dwar kull opzjoni ta’ investiment sottostanti
                           L-informazzjoni speċifika dwar kull opzjoni ta’ investiment sottostanti, imsemmija fl-Artikolu 10, il-punt (b), għandha tiġi pprovduta f’dokument speċifiku ta’ informazzjoni li jissupplimenta d-dokument ġeneriku bl-informazzjoni ewlenija. Il-manifatturi tal-PRIIP għandhom jinkludu, għal kull opzjoni ta’ investiment sottostanti, dawn kollha li ġejjin:
                           
                                       (a)
                                    
                                    
                                       it-twissija ta’ komprensjoni, meta rilevanti;
                                    
                                 
                                       (b)
                                    
                                    
                                       l-objettivi tal-investiment, il-mezzi biex jinkisbu, u s-suq fil-mira intenzjonat kif imsemmi fl-Artikoli 2(2) u (3);
                                    
                                 
                                       (c)
                                    
                                    
                                       l-indikatur sommarju tar-riskju u spjegazzjoni testwali kif ukoll ix-xenarji tal-prestazzjoni, kif imsemmi fl-Artikolu 3;
                                    
                                 
                                       (d)
                                    
                                    
                                       il-preżentazzjoni tal-kostijiet, f’konformità mal-Artikolu 5, inkluża dikjarazzjoni dwar jekk dawn il-kostijiet jinkludux jew le l-kostijiet kollha tal-PRIIP fil-każ li l-investitur fil-livell tal-konsumatur jinvesti f’din l-opzjoni ta’ investiment speċifika biss;
                                    
                                 
                                       (e)
                                    
                                    
                                       għall-opzjonijiet ta’ investiment sottostanti li jkunu UCITS kif definit fil-punt 1(a) tal-Anness VIII, l-AIFs kif definiti fil-punt 1(b) ta’ dan l-Anness, jew il-prodotti ta’ investiment ibbażati fuq l-assigurazzjoni marbuta ma’ unitajiet kif definit fil-punt 1(c) ta’ dan l-Anness, informazzjoni dwar il-prestazzjoni fil-passat kif stabbilit skont l-Artikolu 8(3).
                                    
                                 L-informazzjoni msemmija fil-punti minn (a) sa (e) ta’ dan il-paragrafu għandha ssegwi l-istruttura tal-partijiet rilevanti tal-mudell stabbilit fl-Anness I.”;
                        
                     
                  
                        (10)
                     
                     
                        jiddaħħal il-Kapitolu IIa li ġej:
                        “KAPITOLU IIa
                        
                           DISPOŻIZZJONIJIET SPEĊIFIĊI DWAR ID-DOKUMENTI BL-INFORMAZZJONI EWLENIJA TA’ ĊERTI UCITS U AIFs
                        
                        
                           Artikolu 14a
                           Il-kompartimenti ta’ investiment ta’ UCITS jew AIFs
                           
                              1.   Meta l-UCITS jew l-AIF ikunu jikkonsistu f’żewġ kompartimenti ta’ investiment jew aktar għandu jkun hemm dokument separat bl-infomazzjoni ewlenija għal kull kompartimenti individwali.
                           
                           
                              2.   Kull dokument bl-informazzjoni ewlenija msemmi fil-paragrafu 1 għandu jinkludi, fit-taqsima intitolata “X’inhu dan il-prodott?”, l-informazzjoni li ġejja:
                              
                                          (a)
                                       
                                       
                                          dikjarazzjoni li d-dokument bl-informazzjoni ewlenija jiddeskrivi kompartiment tal-UCITS jew tal-AIF, u, fejn applikabbli, li l-prospett tal-UCITS jew id-deskrizzjoni tal-istrateġija u l-objettivi tal-investiment tal-AIF u r-rapporti perjodiċi jitħejjew għall-UCITS jew għall-AIF kollha msemmija fil-bidu tad-dokument bl-informazzjoni ewlenija;
                                       
                                    
                                          (b)
                                       
                                       
                                          jekk l-assi u l-obbligi ta’ kull wieħed mill-kumpartimenti jkunux mifruda bil-liġi jew le, u kif dan jista’ jaffettwa lill-investitur;
                                       
                                    
                                          (c)
                                       
                                       
                                          jekk l-investitur fil-livell ta’ konsumatur ikollux jew le l-jedd li jiskambja l-investiment tiegħu f’unitajiet f’kompartiment minnhom ma’ unitajiet f’kompartiment ieħor, u jekk iva, minn fejn jista’ jikseb l-informazzjoni dwar kif jista’ jeżerċita dan il-jedd.
                                       
                                    
                           
                              3.   Meta l-kumpanija ta’ maniġment tal-UCITS jew l-AIFM jiffissa imposta biex l-investitur fil-livell ta’ konsumatur jiskambja l-investment tiegħu skont il-paragrafu 2, il-punt c, u din l-imposta tkun differenti mill-imposta standard għax-xiri jew il-bejgħ ta’ unitajiet, din l-imposta għandha tiġi ddikjarata separatament fit-taqsima intitolata “X’inhuma l-kostijiet?” tad-dokument bl-informazzjoni ewlenija.
                           
                        
                        
                           Artikolu 14b
                           Il-klassijiet ta’ ishma tal-UCITS jew tal-AIFs
                           
                              1.   Meta UCITS jew AIF ikunu jikkonsistu f’aktar minn klassi waħda ta’ unitajiet jew ishma, id-dokument bl-informazzjoni ewlenija għandu jitħejja għal kull waħda mill-klassijiet ta’ unitajiet jew ta’ ishma.
                           
                           
                              2.   Id-dokument bl-informazzjoni ewlenija pertinenti għal żewġ klassijiet jew aktar tal-istess UCITS jew AIF jista’ jiġi kkombinat f’dokument wieħed bl-informazzjoni ewlenija, dment li d-dokument li jirriżulta jikkonforma bis-sħiħ mar-rekwiżiti kollha dwar it-tul, il-lingwa u l-preżentazzjoni tad-dokument bl-informazzjoni ewlenija.
                           
                           
                              3.   Il-kumpanija ta’ maniġment tal-UCITS jew tal-AIFM tista’ tagħżel klassi biex tirrappreżenta klassi jew klassijiet oħrajn tal-UCITS jew tal-AIF, dment li l-għażla tkun ġusta, ċara u ma tiżvijax lill-investituri potenzjali fil-livell ta’ konsumatur f’dawn il-klassijiet l-oħrajn. F’dawn il-każijiet, it-taqsima intitolata “X’inhuma r-riskji u x’nista’ niggwadanja?” tad-dokument bl-informazzjoni ewlenija għandu jkun fiha spjegazzjoni tar-riskju materjali applikabbli għal kwalunkwe waħda mill-klassijiet l-oħrajn li jkunu qed jiġu rrappreżentati. Id-dokument bl-informazzjoni ewlenija bbażat fuq il-klassi rappreżentattiva jista’ jingħata lill-investituri fil-livell ta’ konsumatur fil-klassijiet l-oħra.
                           
                           
                              4.   Klassijiet differenti ma għandhomx jiġu kkombinati fi klassi rappreżentattiva komposta kif imsemmi fil-paragrafu 3.
                           
                           
                              5.   Il-kumpanija ta’ maniġment tal-UCITS jew tal-AIFM għandhom iżommu reġistru ta’ liema klassijiet oħra huma rrappreżentati mill-klassi rappreżentattiva msemmija fil-paragrafu 3 u r-raġunijiet li jiġġustifikaw din l-għażla.
                           
                           
                              6.   Fejn applikabbli, it-taqsima intitolata “X’inhu dan il-prodott?” tad-dokument bl-informazzjoni ewlenija għandha tiġi ssupplimentata b’indikazzjoni ta’ liema klassi tkun intgħażlet bħala rappreżentattiva, bl-użu tat-terminu li tingħata fil-prospett tal-UCITS jew fid-deskrizzjoni tal-istrateġija u l-objettivi ta’ investiment tal-AIF.
                           
                           
                              7.   Din it-taqsima għandha tindika wkoll minn fejn l-investituri fil-livell tal-konsumatur jistgħu jiksbu l-informazzjoni dwar il-klassijiet l-oħra tal-UCITS jew tal-AIF li jkunu kkummerċjalizzati fl-Istat Membru tagħhom.
                           
                        
                        
                           Artikolu 14c
                           Il-UCITS jew l-AIFs bħala fond ta’ fondi
                           
                              1.   Meta l-UCITS tinvesti proporzjon sostanzjali mill-assi tagħha f’UCITS oħra jew f’impriżi oħrajn ta’ investiment kollettiv kif imsemmi fl-Artikolu 50(1), il-punt (e), tad-Direttiva 2009/65/KE, id-deskrizzjoni tal-objettivi u l-politika ta’ investiment ta’ din il-UCITS fid-dokument bl-informazzjoni ewlenija għandha tinkludi spjegazzjoni qasira tal-mod kif l-impriżi kollettivi l-oħrajn għandhom jintgħażlu fuq bażi kontinwa. Meta l-UCITS tkun fond ta’ fondi ħeġġ, id-dokument bl-informazzjoni ewlenija għandu jinkludi informazzjoni dwar ix-xiri ta’ AIFs mhux tal-UE li mhumiex taħt superviżjoni.
                           
                           
                              2.   Meta l-AIF jinvesti proporzjon sostanzjali tal-assi tiegħu f’UCITS jew f’AIFs oħra, il-paragrafi 1 u 2 għandhom japplikaw mutatis mutandis.
                           
                        
                        
                           Artikolu 14d
                           UCITS ta’ alimentazzjoni
                           
                              1.   Għall-UCITS ta’ alimentazzjoni kif definit fl-Artikolu 58 tad-Direttiva 2009/65/KE, id-dokument bl-informazzjoni ewlenija għandu jkollu fit-taqsima intitolata “X’inhu dan il-prodott?” l-informazzjoni li ġejja li tkun speċifika għall-UCITS ta’ alimentazzjoni:
                              
                                          (a)
                                       
                                       
                                          dikjarazzjoni li l-prospett tal-UCITS prinċipali, id-dokument bl-informazzjoni ewlenija, u r-rapporti perjodiċi u l-kontijiet jkun disponibbli għall-investituri fil-livell ta’ konsumatur tal-UCITS ta’ alimentazzjoni meta dawn jintalbu, kif jistgħu jinkisbu, u b’liema lingwa/i;
                                       
                                    
                                          (b)
                                       
                                       
                                          jekk l-affarijiet elenkati fil-punt (a) ta’ dan il-paragrafu jkunux disponibbli f’kopji stampati biss jew f’xi mezzi oħra li jservu għal żmien twil, u jekk titħallasx xi tariffa għal dawk l-affarijiet li mhumiex soġġetti għal tqassim b’xejn skont l-Artikolu 63(5) tad-Direttiva 2009/65/KE;
                                       
                                    
                                          (c)
                                       
                                       
                                          meta l-UCITS prinċipali tkun stabbilita fi Stat Membru differenti minn dak tal-UCITS ta’ alimentazzjoni, u meta dan jista’ jaffettwa t-trattament tat-taxxa tal-UCITS ta’ alimentazzjoni, għandu jkun hemm dikjarazzjoni f’dan ir-rigward;
                                       
                                    
                                          (d)
                                       
                                       
                                          informazzjoni dwar il-proporzjon tal-assi tal-UCITS ta’ alimentazzjoni li jiġi investit fil-UCITS prinċipali;
                                       
                                    
                                          (e)
                                       
                                       
                                          deskrizzjoni tal-objettivi u l-politika ta’ investiment tal-UCITS prinċipali, issupplimentata, kif jixraq, minn xi waħda minn dawn li ġejjin:
                                          
                                                      (i)
                                                   
                                                   
                                                      indikazzjoni li r-redittu mill-investiment tal-UCITS ta’ alimentazzjoni se jkun simili ħafna għal dawk tal-UCITS prinċipali; jew
                                                   
                                                
                                                      (ii)
                                                   
                                                   
                                                      spjegazzjoni ta’ kif u l-għala r-redittu mill-investiment tal-UCITS ta’ alimentazzjoni u dik prinċipali jista’ jkun differenti.
                                                   
                                                
                                    
                           
                              2.   Meta l-profil tar-riskji u tal-gwadanji tal-UCITS ta’ alimentazzjoni jkun differenti f’xi aspett materjali minn dak tal-UCITS principali, dan il-fatt u r-raġuni għalih għandhom ikunu spjegati fit-taqsima intitolata “X’inhuma r-riskji u x’nista’ niggwadanja?” tad-dokument bl-informazzjoni ewlenija.
                           
                           
                              3.   Kwalunkwe riskju ta’ likwidità u r-relazzjoni bejn l-arranġamenti tal-akkwist u t-tifdija tal-UCITS prinċipali u dik ta’ alimentazzjoni għandhom ikunu spjegati fit-taqsima intitolata “X’inhuma r-riskji u x’nista’ niggwadanja?” tad-dokument bl-informazzjoni ewlenija.
                           
                        
                        
                           Artikolu 14e
                           UCITS jew AIF strutturati
                           Il-fondi ta’ investiment strutturati huma l-UCITS jew l-AIFs li jipprovdu lill-investituri f’livell ta’ konsumatur, f’ċerti dati predeterminati, bi gwadan ibbażat fuq algoritmu li jkun marbut mal-prestazzjoni, jew mal-bidliet fil-prezz jew ma’ kundizzjonijiet oħrajn, ta’ assi finanzjarji, indiċijiet jew portafolli ta’ referenza jew UCITS jew AIFsb’karatteristiċi simili.”;
                        
                     
                  
                        (11)
                     
                     
                        fl-Artikolu 15, il-paragrafu 2, jiżdied il-punt (d) li ġej:
                        
                                    “(d)
                                 
                                 
                                    meta x-xenarji tal-prestazzjoni jkunu bbażati fuq parametri referenzjarji jew indikaturi xierqa, il-konfortmità tal-parametru referenzjarju jew tal-indikatur mal-objettivi tal-PRIIP.”;
                                 
                              
                  
                        (12)
                     
                     
                        jiddaħħal il-Kapitolu IVa li ġej:
                        “KAPITOLU IVa
                        
                           KONTROREFERENZI
                        
                        
                           Artikolu 17a
                           Użu ta’ kontroreferenzi għal sorsi ta’ informazzjoni oħrajn
                           Mingħajr preġudizzju għall-Artikolu 6 tar-Regolament (UE) Nru 1286/2014, jistgħu jiġu inklużi kontroreferenzi għal sorsi oħra ta’ informazzjoni, inklużi l-prospett u r-rapporti annwali jew ta’ kull sitt xhur, fid-dokument bl-informazzjoni ewlenija, dment li l-informazzjoni kollha li hija fundamentali biex l-investituri fil-livell ta’ konsumatur jifhmu l-elementi essenzjali tal-investiment tkun inkluża fid-dokument bl-informazzjoni ewlenija.
                           Jistgħu jsiru kontroreferenzi għas-sit web tal-PRIIP jew tal-manifattur tal-PRIIP, inkluża kwalunkwe parti minn xi waħda minn dawn is-siti web li jkun fiha l-prospett u r-rapporti perjodiċi.
                           Il-kontroreferenzi msemmija fl-ewwel subparagrafu għandhom jieħdu lill-investitur lejn it-taqsima speċifika tas-sors ta’ informazzjoni rilevanti. Jistgħu jintużaw diversi kontroreferenzi differenti fid-dokument bl-informazzjoni ewlenija, imma dawn għandhom ikunu mill-anqas.”;
                        
                     
                  
                        (13)
                     
                     
                        fl-Artikolu 18, it-tielet paragrafu huwa sostitwit b’dan li ġej: l-Artikolu 14(2) japplika sat-30 ta’ Ġunju 2022.”;
                     
                  
                        (14)
                     
                     
                        l-Anness I huwa sostitwit bit-test tal-Anness I ta’ dan ir-Regolament;
                     
                  
                        (15)
                     
                     
                        l-Anness II huwa emendat skont l-Anness II ta’ dan ir-Regolament;
                     
                  
                        (16)
                     
                     
                        l-Anness III huwa emendat skont l-Anness III ta’ dan ir-Regolament;
                     
                  
                        (17)
                     
                     
                        l-Anness IV huwa sostitwit bit-test tal-Anness IV ta’ dan ir-Regolament;
                     
                  
                        (18)
                     
                     
                        l-Anness V huwa sostitwit bit-test tal-Anness V ta’ dan ir-Regolament;
                     
                  
                        (19)
                     
                     
                        l-Anness VI huwa emendat skont l-Anness VI ta’ dan ir-Regolament;
                     
                  
                        (20)
                     
                     
                        l-Anness VII huwa sostitwit bit-test tal-Anness VII ta’ dan ir-Regolament;
                     
                  
                        (21)
                     
                     
                        it-test li jinsab fl-Anness VIII ta’ dan ir-Regolament jiżdied bħala l-Anness VIII.
                     
                  
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Lulju 2022. Madankollu, l-Artikolu 1, il-punt 13 għandu japplika mill-1 ta’ Jannar 2022;
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-6 ta’ Settembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 352, 9.12.2014, p. 1.
         
            (2)  Ir-Regolament Delegat tal-Kummissjoni (UE) 2017/653 tat-8 ta’ Marzu 2017 li jissupplimenta r-Regolament (UE) Nru 1286/2014 tal-Parlament Ewropew u tal-Kunsill dwar dokumenti bl-informazzjoni ewlenija għal prodotti aggregati ta’ investiment għall-konsumaturi bbażati fuq l-assigurazzjoni (PRIIPs) billi jistabbilixxi standards tekniċi regolatorji dwar il-preżentazzjoni, il-kontenut, ir-rieżami u r-reviżjoni tad-dokumenti bl-informazzjoni ewlenija u l-kundizzjonijiet biex jiġi ssodisfat ir-rekwiżit li jiġu pprovduti dawn id-dokumenti (ĠU L 100, 12.4.2017, p. 1).
         
            (3)  Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE, (ĠU L 173, 12.6.2014, p. 349).
         
            (4)  Id-Direttiva (UE) 2016/97 tal-Parlament Ewropew u tal-Kunsill tal-20 ta’ Jannar 2016 dwar id-distribuzzjoni tal-assigurazzjoni (ĠU L 26, 2.2.2016, p. 19).
         
            (5)  Ir-Regolament tal-Kummissjoni (UE) Nru 583/2010 tal-1 ta’ Lulju 2010 li jimplimenta d-Direttiva 2009/65/KE tal-Parlament Ewropew u tal-Kunsill dwar it-tagħrif ewlieni għall-investitur u l-kundizzjonijiet li għandhom jiġu ssodisfati meta jingħata tagħrif ewlieni għall-investitur jew il-prospett b’mezz li jibqa’ li mhuwiex stampat jew permezz ta’ sit elettroniku (ĠU L 176, 10.7.2010, p. 1).
         
            (6)  Id-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS) (ĠU L 302, 17.11.2009, p. 32).
         
            (7)  COM(2021)397.
         
            (8)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).
         
            (9)  Ir-Regolament (UE) Nru 1094/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), u li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE (ĠU L 331, 15.12.2010, p. 48).
         
            (10)  Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq), u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).